Document ID: 32010D0008

A BIZOTTSÁG HATÁROZATA
(2009. december 22.)
az Ausztria által tett, az 1553/89/EGK, Euratom tanácsi rendelet 10. cikke értelmében a héa-alapú saját források alapjára alkalmazandó, a héalevonási jog 2006/112/EK tanácsi irányelv 176. cikke szerinti korlátozásából eredő kiigazítás kiszámítására vonatkozó javaslat elutasításáról
(az értesítés a C(2009) 10428. számú dokumentummal történt)
(Csak a német nyelvű szöveg hiteles)
(2010/8/EU, Euratom)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 10. cikkének (2) bekezdésére,
a saját forrásokkal foglalkozó tanácsadó bizottsággal folytatott konzultációt követően,
mivel:
(1)
A héaalapú saját források alapjának kiigazítása az 1553/89/EGK, Euratom rendelet 6. cikkének (4) bekezdésén alapul, amely előírja, hogy amennyiben egy tagállam a közös hozzáadottértékadó-rendszerről szóló, 2006. november 28-i 2006/112/EK tanácsi irányelv (2) 176. cikke alapján korlátozza vagy megtiltja az előzetesen felszámított héára vonatkozó levonási jog gyakorlását, jogában áll a héaalapú saját források alapját úgy meghatározni, mintha nem korlátozta volna a levonási jog gyakorlását. Ez csak az üzleti célra használt személygépkocsik és azok üzemanyagának vásárlására, valamint e gépkocsik lízingelésével, bérlésével, karbantartásával és javításával kapcsolatos kiadásokra alkalmazandó. Ausztria héaalapú saját forrásai alapjának ilyen jellegű kiigazítására vonatkozóan több részből álló megoldástervezetet nyújtott be, amely többek között egy hat alkategóriára alkalmazandó módszert is tartalmaz.
(2)
Az 1553/89/EGK, Euratom rendelet 13. cikke (3) bekezdésének értelmében a saját forrásokkal foglalkozó tanácsadó bizottság 2009. december 10-i ülésén teljes egészében megvizsgálta az Ausztria által tett javaslatot. A vizsgálat nyomán a bizottságon belül véleménykülönbségre derült fény a megoldási javaslat egyik alkategóriájával kapcsolatban. Az alkategória a saját források harmonizált héaalapjának kiigazításán belül a magáncélú használat komponens kiszámítására javasolt módszertanra vonatkozik. A saját forrásokkal foglalkozó tanácsadó bizottság elé terjesztették az Ausztria által benyújtott megoldás ezen alkategóriáját elutasító határozattervezetet, amelyre vonatkozóan a bizottság 2009. december 10-én pozitív véleményt adott ki.
(3)
A magáncélú használat kiszámítása során, amennyiben nem állnak rendelkezésre tényleges adatok, alternatív módszereket lehet alkalmazni. Annak biztosítása érdekében, hogy ezek a módszerek hozzájárulnak a kiigazítás számításának egységességéhez, általánosan elfogadott feltevéseken kell alapulniuk.
(4)
Ausztria előírja az adóalanyok számára, hogy nyilvántartást vezessenek a cégautók magáncélú használatáról. Az igazgatás egyszerűsítése érdekében azonban Ausztria olyan megoldást javasolt a magáncélú használat kiszámítására, amely általános statisztikai adatokat foglal magában, a nem harmonizált társasági adó céljaira kidolgozott értékcsökkenési szabályokkal kombinálva. Mivel a javasolt megoldás a más tagállamokban alkalmazottnál lényegesen kisebb mértékű magáncélú használatot eredményez, ellentétes a kiigazítás számítása kapcsán megkövetelt egységességgel. Ezért az Ausztria által javasolt megoldást az üzleti célra vásárolt személygépkocsik magáncélú használati arányának kiszámítása tekintetében el kell utasítani,
ELFOGADTA EZT A HATÁROZATOT:
1. cikk
A Bizottság az Ausztria által javasolt megoldást az üzleti célra vásárolt személygépkocsik magáncélú használati arányának kiszámítása tekintetében elutasítja.
2. cikk
Ennek a határozatnak az Osztrák Köztársaság a címzettje.
Kelt Brüsszelben, 2009. december 22-én.

Labels: 2
19
8
18
15